এ দিনের অনুষ্ঠানে এশিয়াডে রোয়িংয়ে চার সোনা জয়ী দাত্তু বি ভোকানল, স্বর্ণ সিংহ, সুখমিত সিংহ, ওম প্রকাশের সঙ্গে উপস্থিত ছিলেন ব্রিজের দুই সোনা জয়ী বঙ্গসন্তান প্রণব বর্ধন ও শিবনাথ দে সরকারও। ছিলেন স্বপ্নার কোচ সুভাষ সরকারও। কিন্তু স্বপ্নাকে নিয়ে হইচই ছিল বেশি। তাঁকে প্রশ্ন করতে দেখা যায় দর্শকাসনে উপস্থিত প্রাক্তন টেস্ট ক্রিকেটার সম্বরণ বন্দ্যোপাধ্যায় ও প্রাক্তন ফুটবলার বিশ্বজিৎ ভট্টাচার্যকে। সম্বরণ দু’টি প্রশ্ন করেন, তোমার দাঁতের ব্যথা এখন কেমন? কবে তুমি বাড়ি যাচ্ছ? স্বপ্না উত্তর দেন, ‘‘এখন আগের তুলনায় ভাল। তবে দাঁত তুলতে হবে মনে হচ্ছে। কাল (রবিবার) ডাক্তার দেখাব। দু’সপ্তাহ পরে বাড়ি থাকব।’’ বিশ্বজিৎ প্রশ্ন করেন, এত চোট-আঘাত নিয়ে কতটা কঠিন ছিল এশিয়াডের সোনা জেতা। নিজে উত্তর না দিয়ে স্বপ্না মাইক এগিয়ে দেন তাঁর কোচকে। স্বপ্নার দু’পায়ের ছয় আঙুল ও জুতো নিয়ে সমস্যার পাশাপাশি চোট-আঘাতকে হারিয়ে কী ভাবে সফল হয়েছিলেন তাঁর ছাত্রী, তা বলার পরে সুভাষবাবু বলেন, ‘‘সোনা জেতার পরে এখন অনেক কোম্পানিই এগিয়ে এসেছে স্বপ্নার বিশেষ জুতো বানিয়ে দেওয়ার জন্য। অলিম্পিক্সে যদি ওকে নামাতে পারি তা হলে হয়তো জুতো নিয়ে সমস্যা হবে না।’’ পাশাপশি সিআরসি-র পক্ষ থেকে স্বপ্নাকে ৭৫ হাজার ও তাঁর কোচকে ২৫ হাজার টাকা পুরস্কার দেওয়া হয়।